《张云翔采兰堂》
宋代·黄公度

丈夫贵成名，人子重养志。
志养非鼎食，名成要身致。
世上万男儿，二者少称遂。
乐哉张公子，此事有馀地。
昔我游武林，始与张君值。
津津紫芝眉，落落青云器。
骅骝步康衢，鵰鹗腾秋翅。
一官天南州，艰难已尝试。
悠然望白云，归来为隐吏。
轩裳非吾心，菽水重亲意。
築堂九畹边，远取南陔义。
膳羞务馨洁，晨夕必躬视。
老人嗜国香，幽怀时一寄。
春风敷柔丝，色与恩袍类。
不效荆楚俗，纫之为佩璲。
不学会稽亭，徒然修事。
愿言倚玉树，同作庭阶瑞。
他年粉署握，永伴莱衣戏。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。